Bəhram Aşurov

Bəhram Aşurov () — Azərbaycanda damar cərrahiyyəsinin əsasını qoymuş alimlərdən biri, 1991–1992-ci illərdə Azərbaycan Tibb Universitetinin birinci prorektoru, tibb elmləri doktoru, professor.

 Həyatı 
Bəhram Məhəmmədrəsul oğlu Aşurov 1 iyul 1943-cü ildə Qax rayonunda anadan olmuşdur. 1950–1960-cı illərdə Qax rayonunda orta təhsil almış və məktəbi gümüş medalla bitirmişdir. O, 1960-cı ildə N. Nərimanov adına Azərbaycan Dövlət Tibb İnstitutunun müalicə-profilaktika fakültəsinə daxil olmuş və 1966-cı ildə institutu fərqlənmə diplomu ilə bitirmişdir. 1964–1966-cı illərdə tələbə ikən Semaşko adına şəhər xəstəxanasının cərrahiyyə şöbəsində tibb qardaşı kimi işə başlamışdı. İnstitutu bitirdikdən sonra 1966–1967-ci illərdə Mingəçevir şəhər xəstəxanasında cərrah işləmişdir.

1967–1969-cu illərdə Elmi Tədqiqat Kliniki və Eksperimental Təbabət İnstitutunun kardiologiya şöbəsində 2 illik kliniki ordinatura keçmişdir. Ordinaturada oxuduğu illərdə Bəhram Aşurov görkəmli kardioloq, professor Cahangir Abdullayevin rəhbərliyi altında "Qaraciyərin sirrozlarında elektrolit mübadiləsinin vəziyyəti" mövzusunda namizədlik dissertasiyasını tamamlamış və 1970-ci ildə müdafiə etmişdir.

O, kiçik elmi işçi vəzifəsində institutda saxlanmış və 1970–1972-ci ildə institutun elmi katibi vəzifəsində işləmiş, 1972–1973-cü illərdə institutun pulmonologiya laboratoriyasına baş elmi işçi seçilmişdir. 1973-cü ildə isə respublikada yeni təşkil edilmiş damar cərrahiyyəsi şöbəsinə baş elmi işçi vəzifəsinə keçirilmişdir. O vaxt respublikada inkişafda olan damar cərrahlığının əsaslarını öyrənmək məqsədilə 1 il ərzində (1973–1974-cü illərdə) A. N. Bakulev adına Ümumittifaq Elmi Tədqiqat Ürək-Damar Cərrahlığı İnstitutunda təcrübə mübadiləsində olmuşdur. Bəhram Aşurov instituta qayıtdıqdan sonra respublikada təcili və planlı damar cərrahiyyəsinin təşkilində bilavasitə iştirak etmiş, aortanın distal hissəsində, aşağı ətrafların arterial damarların xroniki obliterasiya edici xəstəliklərinin cərrahı müalicə üsulları ilə məşğul olmağı başlamışdır.

Azərbaycan Respublikasının səhiyyə nazirliyinin göndərişi ilə Bəhram Aşurov, 1979–1984-cü illərdə Moskvada A. N. Bakulev adına Elmi Tədqiqat Ürək-Damar Cərrahlığı İnstitutunda elmi ezamiyyətdə olmuş və professor A. V. Pokrovskinin rəhbərliyi altında "Qarın aortasının rekonstruktiv bərpa cərrahlığında təhlükə amilləri, fəsadlar və onların profilaktikası" mövzusunda doktorluq dissertasiyası müdafiə etmişdir. O, Moskvadan qayıtdıqdan sonra ETKETİ damar cərrahlığı şöbəsində elmi təcrübi fəaliyyətini davam etdirmişdir.

Bəhram Aşurov 1985-ci ildə N. Nərimanov adına Azərbaycan Dövlət Tibb İnstitutunun ümumi cərrahlıq kafedrasına müsabiqə əsasında dosent vəzifəsinə seçilmişdir. 1986–1987-ci illərdə Bakı şəhər Baş Tibb idarəsinin baş cərrahı vəzifəsində çalışmışdır. Şəhər klinikalarında təcrübi cərrahlığın elmi əsaslar üzərində qurulması üçün xeyli səylər göstərmişdir. Bəhram Aşurov Ümumi cərrahlıq fənninin tədris planını xeyli təkmilləşdirmiş və tədrisin keyfiyyətini yüksəltməyə nail olmuşdur.

Professor Bəhram Aşurov Azərbaycan respublikasında damar cərrahiyyəsinin əsasını qoyanlardan biri olmuşdur. Klinikada antiseptika və aseptika sahəsində bir sıra köklü dəyişikliklər etmiş, ilk dəfə olaraq elektrokoaqulyatoru klinikada tətbiq etmişdir.

1991-ci ilin fevral ayında professor Bəhram Aşurov ATU-nun I prorektoru vəzifəsinə təyin edilir. 1992-ci ilin oktyabrında I-ci prorektor vəzifəsi ixtisar edildikdən sonra 1994-cü ilin iyul ayına qədər ümumi cərrahiyyə kafedrasına rəhbərlik etmişdir. 24 iyul 1994-cü ildə professor Bəhram Aşurov vəfat etmişdir.

 İstinadlar 
  Görkəmli alim, Azərbaycan damar cərrahiyyəsinin banilərindən biri Bəhram Aşurovun 70 illik yubileyinə həsr olunmuş elmi konfrans keçirilmişdir
 Azərbaycan Tibb Universiteti- Ümumi cərrahlıq və anestezialogiya kafedrası 

Kateqoriya:Qax rayonunda doğulanlar
Kateqoriya:Tibb elmləri doktorları
Kateqoriya:Professorlar
Kateqoriya:Azərbaycan həkimləri
Kateqoriya:Azərbaycanlı həkimlər
Kateqoriya:Qax rayonunda dəfn olunanlar
Kateqoriya:Bakıda vəfat edənlər